ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Δεκεμβρίου 1992 για το πρόγραμμα περιφερειοποίησης που υποβλήθηκε από την Πορτογαλία βάσει του κανονισμού (ΕΟΚ) αριθ. 1765/92 του Συμβουλίου (Το κείμενο στην πορτογαλική γλώσσα είναι το μόνο αυθεντικό)

(93/121/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για την καθιέρωση καθεστώτος στηρίξεως στους παραγωγούς ορισμένων αροτραίων καλλιεργειών (1), και ιδίως το άρθρο 16,

Εκτιμώντας:

ότι η Πορτογαλία ανακοίνωσε στην Επιτροπή στις 31 Ιουλίου 1992 ένα πρόγραμμα περιφερειοποίησης σύμφωνα με το άρθρο 3 παράγραφος 3 του κανονισμού (ΕΟΚ) αριθ. 1765/92- ότι μετά από αίτηση των υπηρεσιών της Επιτροπής, το πρόγραμμα αυτό αναθεωρήθηκε από την Πορτογαλία και ένα νέο πρόγραμμα ανακοινώθηκε στην Επιτροπή στις 30 Σεπτεμβρίου-

ότι από την εξέταση του αναθεωρημένου προγράμματος αποδεικνύεται ότι από τα κριτήρια που ελήφθησαν υπόψη από την Πορτογαλία προκύπτει, ότι για τις περιοχές του νοτίου τμήματος της χώρας, είναι δυνατόν να αποδοθεί, με βάση την προκαθορισμένη γενική ταξινόμηση των εδαφών, μια ειδική απόδοση σε κάθε εκμετάλλευση συναρτήσει των εδαφών που την αποτελούν- ότι επιπλέον στο εν λόγω πρόγραμμα καθορίζονται οι διακρίσεις των αποδόσεων συναρτήσει της χρησιμοποιουμένης τεχνικής αρδεύσεως- ότι εκ του γεγονότος αυτού, από το πρόγραμμα αυτό δεν είναι δυνατόν για τις εν λόγω περιοχές να καθοριστούν διαφορετικές ομογενείς ζώνες παραγωγής και ενιαία απόδοση για τις αρδευόμενες γαίες- ότι δεν ανταποκρίνονται συνεπώς τα κριτήρια που ελήφθησαν υπόψη στο άρθρο 3 παράγραφος 1 πρώτο εδάφιο του κανονισμού (ΕΟΚ) αριθ. 1765/92-

ότι για να ληφθεί υπόψη η κατάσταση των διαφόρων εκμεταλλεύσεων, από το εν λόγω πρόγραμμα είναι δυνατόν να διευκολυνθεί η προσαρμογή της πορτογαλικής γεωργίας στην κατάσταση που προκύπτει από την αναθεώρηση της κοινής γεωργικής πολιτικής- ότι πρέπει συνεπώς να επιτραπεί η εφαρμογή του για την περίοδο 1993/94-

ότι επί του παρόντος δεν υπάρχουν ιδιαίτερες παρατηρήσεις για τις άλλες πλευρές του προγράμματος-

ότι η Επιτροπή Διαχείρισης Σιτηρών, Λιπαρών Ουσιών και Αποξηραμένων Ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Για την περίοδο εμπορίας 1993/94, δύναται η Πορτογαλία στις περιοχές του νοτίου μέρους της χώρας και μεταβατικώς, να εξομοιώσει με ομοιογενή ζώνη παραγωγής τις εκμεταλλεύσεις των οποίων τα ειδικά διαρθρωτικά χαρακτηριστικά καθορίζονται συναρτήσει προκαθορισμένης εθνικής ταξινομήσεως των εδαφών όπως προβλέπεται στο πρόγραμμα που ανακοινώθηκε στην Επιτροπή στις 30 Σεπτεμβρίου 1992.

2. Για την περίοδο 1994/95 η Πορτογαλική Δημοκρατία υποβάλλει, πριν από τις 30 Απριλίου 1993, ένα αναθεωρημένο πρόγραμμα των μεθόδων που προβλέπονται στην παράγραφο 1 συναρτήσει των διατάξεων του άρθρου 3 του κανονισμού (ΕΟΚ) αριθ. 1765/92.

Άρθρο 2

Η Κοινότητα απεκδύεται οιασδήποτε δημοσιονομικής ευθύνης σε περίπτωση συμπληρωματικών δαπανών που υπερβαίνουν εκείνες που απορρέουν από την εφαρμογή της παρούσας απόφασης.

Άρθρο 3

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 23 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.